b'\n_START_ARTICLE_\nLouis Le Vau\n_START_SECTION_\nBiografia\n_START_PARAGRAPH_\nEl seu pare va deixar la seva activitat de tallador de pedra el 1634 per consagrar-se a l\'obra, i aconsegu\xc3\xad ser nomenat, el 1635, mestre de paletes. El seu fill, Llu\xc3\xads, va col\xc2\xb7laborar amb ell fent-li els dissenys i els pressupostos, la qual cosa li va permetre comen\xc3\xa7ar la carrera d\'arquitectura integrant-se en les obres de l\'Illa de Sant Llu\xc3\xads, on s\'estava treballant per fer-ne una regi\xc3\xb3 habitada. Va construir-hi diverses cases senzilles: tres per a Nicol\xc3\xa1s Pontheron, dues per a Guillaume V\xc3\xa9niat i Denis Postel, tres per a Pierre Chomel, i set per a Antoine Le Marier. Tamb\xc3\xa9 va construir riques mansions per a Sainctot, Hesselin, Gruyn des Bordes, Jean-Baptiste Lambert o per a Gillies ("Hotel Gillies"), al barri d\'Anjou entre 1637 i 1639, i altres cases de camp._NEWLINE_Es va fer c\xc3\xa8lebre quan, el 1654, va ser nomenat el principal arquitecte de Llu\xc3\xads XIV (primer arquitecte del rei). El 1657, Nicolas Fouquet li va encarregar la construcci\xc3\xb3 de Vaux-le-Vicomte. Des de 1660 va treballar per al rei: va acabar el ch\xc3\xa2teau de Vincennes, i hi constru\xc3\xad els pavellons del rei i de la reina, l\'hospital de Salp\xc3\xaatri\xc3\xa8re; va treballar a la fa\xc3\xa7ana del Palau de les Teuleries, va reconstruir la galeria d\'Apol\xc2\xb7lo al Louvre i va portar a terme algunes altres reformes. Poc abans de morir, va realitzar diferents reformes al palau de Versalles i va dissenyar el Col\xc2\xb7legi de les Quatre Nacions.'